
Omgjøring av vedtak om iverksettelse av fellingstillatelse på ulv i Heidal i Sel kommune

Direktoratet viser til brev av 22. januar 2002 hvor fylkesmannen i Oppland har iverksatt fellingstillatelse på en ulv i Sel kommune vest for Gudbrandsdalslågen gjeldende for perioden fra og med kl 12 00 den 22. januar til og med kl 12 00 den 4.februar 2002. Fylkesmannen har iverksatt fellingstillatelsen på bakgrunn av de betingede fellingstillatelser på ulv i Sør-Norge som direktoratet har gitt fylkesmennene myndighet til å iverksette på nærmere vilkår, jf direktoratets brev av 30. mai 2001. 

Sakens bakgrunn er at en ulv har drept tre sauer og skadet tre sauer i Heidal etter at de ble angrepet ved fjøset om natta den 20. januar 2002. Sauene gikk fritt inn og ut fra åpent fjøs.   

Etter søknader om tillatelse til felling av ulven fra Heidal Sau- og Geitalslag og Oppland Sau- og Geitalslag datert 21. januar 2002, fattet fylkesmannen i Oppland den 21. januar vedtak med avslag på søknaden om fellingstillatelse.

I sin begrunnelse for det opprinnelige avslag anfører fylkesmannen at hans myndighet til å iverksette fellingstillatelser har sitt grunnlag i den myndighet fylkesmennene i Sør-Norge er gitt i brevet av 30. mai 2001 fra direktoratet, og som omhandler de nærmere vilkår for felling av ulv som gjør skade.

I sin konkrete begrunnelse for fylkesmannens avslag av 21. januar 2002 påpekes det at situasjonen hvor seks sauer blir drept og skadet ved fjøset vinterstid hvor de fritt går ut og inn, avviker vesentlig fra de skadesituasjoner en står overfor i sommerhalvåret. Det er kun i den umiddelbare nærhet av fjøset at sauene er ute og omfanget er beskjedent, i det aktuelle området kun fire besetninger. 

Fylkesmannen påpeker som begrunnelse for avslaget at det derfor er mulig å forhindre ytterligere skader med andre tiltak enn felling av ulven; sauene tas følgelig inn i fjøset. Videre anfører fylkesmannen som ytterligere begrunnelse for avslaget at potensialet for ytterligere skader av samme grunn er fraværende, sammenlignet med en situasjon på sommers tid hvor det kan beite flere tusen sau i et aktuelt skadeområde. Det vises i denne sammenheng til §§ 2 og 3 i gjeldende forskrift om forvaltning av ulv, jerv, bjørn og gaupe.

Fylkesmannen i Oppland konstaterer at forskriften, samt vilkårene for iverksettelse av betingede fellingstillatelser gitt av direktoratet ved brev av 30. mai 2001, stiller krav om bl a forebyggende tiltak for å avverge eller forhindre ytterligere skader før felling iverksettes. Fylkesmannen trekker den konklusjon at sauene i dette tilfellet kan tas inn i fjøset, eventuelt bare være ute på dagtid. Ved et slikt tiltak vil potensialet for ytterligere skade bli minimalt. Det vises også til tilsvarende erfaring og oppfatning av situasjoner som denne fra fylkesmannen i Hedmark, hvor det også har resultert i avslag på søknad om felling.

På denne bakgrunn har fylkesmannen i Oppland gitt avslag på søknaden om felling av ulven, med opplysning om retten til klage.    

Direktoratet konstaterer at fylkesmannens avslag er påklaget ved brev av 21. januar 2002 fra Heidal Sau- og Geitalslag og Oppland Sau- og Geitalslag samt Sel kommune.

På bakgrunn av denne klagen har fylkesmannen i Oppland den 22. januar besluttet å ta klagen til følge slik at det gis tillatelse til felling av en ulv i Sel kommune vest for Gudbrandsdalslågen gjeldende for perioden fra kl 12 00 den 22. januar til og med kl 12 00 den 4. februar 2002. Fylkesmannen anfører som begrunnelse for å tillate felling en samlet vurdering samt hensynet til husdyrenes velferd.

I medhold av forvaltningslovens § 35 3. ledd har direktoratet den 22. januar 2002 besluttet å omgjøre fylkesmannens vedtak om tillatelse til å felle en ulv i Heidal i Sel kommune. Direktoratet har kommet til at fylkesmannens vedtak om fellingstillatelse av 22. januar 2002 ikke er i samsvar med gjeldende forskrift om forvaltning av ulv, jerv, bjørn og gaupe fastsatt ved Kgl. res. av 30. juni 2000, jf §§ 2 og 3 samt direktoratets brev av 30. mai 2001 om forutsetninger og vilkår for å iverksette betingede fellingstillatelser på bl a ulv. Direktoratet har kommet til at offentlige interesser i denne sak begrunner omgjøring av fylkesmannens vedtak i klagesak, jf forvaltningslovens § 35 3. ledd.

Fylkesmannens vedtak er herved omgjort med umiddelbar virkning slik at det ikke kan iverksettes felling av en ulv i Sel kommune. Direktoratets vedtak kan påklages til Miljøverndepartementet innen tre uker i samsvar med forvaltningslovens klageregler.

